|  |  |
| --- | --- |
|  | **MINISTERUL FINANŢELOR AL REPUBLICII MOLDOVA****SERVICIUL VAMAL** |
|  |
| MD-2065, mun. Chişinău, str. Nicolae Starostenco, 30tel./fax: (+373 22) 273061, e-mail: vama@customs.gov.md **ORDIN** *P R O I E C T***nr.\_\_\_\_\_\_\_\_\_** **„\_\_\_”\_\_\_\_\_\_\_ 2024**  mun. Chişinău *Privind aprobarea Regulamentului cu privire la**declararea și controlul vamal al bunurilor transportate peste frontiera vamală de către călători* |

 În temeiul art. 6 alin. (9), lit. g) din Legea cu privire la Serviciul Vamal nr. 302/2017 (Monitorul Oficial al Republicii Moldova, 2018, nr.68-76, art.143) cu modificările ulterioare, pct. 639 din Regulamentul de punere în aplicare a Codului Vamal, aprobat prin Hotărârea Guvernului nr. 92/2023 (Monitorul Oficial al Republicii Moldova, 2023, nr.93-96, art. 193) cu modificările ulterioare,

 **ORDON:**

**1.** Se aprobă Regulamentul cu privire la declararea și controlul vamal al bunurilor transportate peste frontiera vamală de către călători, conform anexei.

**2.** Se abrogă Ordinul directorului general al Serviciului Vamal nr.56-O/2008 cu privire la aprobarea Regulamentului privind vămuirea bunurilor trecute peste frontiera vamală a Republicii Moldova de către persoane fizice şi a unor formulare tipizate (Monitorul Oficial al Republicii Moldova, 2008, nr.74-75, art.211), înregistrat la Ministerul Justiției cu nr.564 din 24.03.2008.

**3.** Direcţia dezvoltare şi securitate informaţională va asigura funcționalitatea corespunzătoare a Sistemului Informaţional “ASYCUDA World”.

**4.** Executarea prezentului ordin se pune în sarcina birourilor vamale.

**5.** Controlul executării prezentului ordin se pune în sarcina Direcţiei organizarea controlului vamal și facilitarea comerţului.

**6.** Prezentul ordin se publică în Monitorul Oficial al Republicii Moldova.

 **Șef adjunct Departament Viorel DOAGĂ**

 **venituri și control vamal**

 *Anexă la*

 *Ordinul directorului Serviciului Vamal*

 *nr. \_\_\_/\_\_\_\_\_\_\_2024*

**REGULAMENTUL**

**CU PRIVIRE LA DECLARAREA ȘI CONTROLUL VAMAL AL BUNURILOR TRANSPORTATE PESTE FRONTIERA VAMALĂ DE CĂTRE CĂLĂTORI**

 **CAPITOLUL I**

**DISPOZIȚII GENERALE**

 **1.** Regulamentul cu privire la controlul vamal al bunurilor transportate peste frontiera vamală de către călători stabileşte procedura de declarare, precum și forma controlului vamal aplicată bunurilor transportate, drepturile și obligațiile călătorilor la declararea bunurilor.

**2.** Bunurile transportate de către călători peste frontiera vamală a Republicii Moldova sânt supuse controlului vamal. Excepţiile de la această regulă sânt stabilite de Convenţia de la Viena privind relaţiile diplomatice din 18 aprilie 1961, Convenţia de la Viena privind relaţiile consulare din 24 aprilie 1963, altor convenţii consulare sau Convenţia de la New York din 16 decembrie 1969 privind misiunile speciale. În sensul prezentului Regulament, bunurile transportate de către călători peste frontiera vamală reprezintă totalitatea bunurilor aflate în bagajele personale ale călătorilor, astfel cum prevede art.225 din Codul Vamal (în continuare-Cod).

 **3.** Controlul vamal al bunurilor transportate de către călători peste frontiera vamală se efectuează de către funcţionarul vamal în atribuţia căruia intră exercitarea acestui control, cu aplicarea formelor de control vamal stabilite de art.343 din Cod.

 **4.** Controlul vamal începe cu stabilirea scopului trecerii bunurilor peste frontiera vamală a Republicii Moldova, luîndu-se ca bază actele stabilite la pct.827 din Regulamentul de punere în aplicare a Codului Vamal nr.95/2021, aprobat prin Hotărârea Guvernului nr.92/2023 (în continuare – Regulament), documentele justificative care însoțesc bunurile transportate peste frontiera vamală, precum şi explicațiile călătorilor.

 **5.** Controlul vamal al persoanelor și al bagajelor se efectuează în conformitate cu prevederile din Titlul IX, Capitolul III din Cod și Capitolului IX, Secțiunea 4 Subsecțiuniule 1 și 2 din Regulamentul de punere în aplicare a Codului Vamal nr.95/2021, aprobat prin Hotărârea Guvernului nr.92/2023 (în continuare – Regulament).

 **6.** Destinaţia mărfii transportate de către călători peste frontiera vamală se determină în condițiile stabilite de art.358 din Cod.

**7.** În timpul efectuării controlului vamal este interzisă pricinuirea de daune nejustificate persoanei, precum şi mărfurilor acesteia. Pentru efectuarea controlului vamal pot fi folosite mijloace tehnice de control, care nu prezintă pericol pentru viața și sănătatea oamenilor, animalelor, plantelor și care nu deteriorează bunurile supuse controlului.

**8.**  În timpul efectuării controlului vamal deschiderea şi împachetarea bagajelor care conţin bunuri se efectuează de către călători la solicitarea funcţionarului vamal.

**9.** Despre cazurile apariţiei situaţiilor de conflict în timpul efectuării controlului vamal al bunurilor transportate de către călători peste frontiera vamală a Republicii Moldova se întocmeşte un raport către şeful biroului vamal.

**10.** Bunurile introduse pe teritoriul vamal de către călători pot fi supuse controlului vamal repetat inclusiv după punerea acestora în libera circulaţie, în temeiulart.3501 lit.f) din Cod.

**11.** Călătorii care au în bagaje bunuri la momentul trecerii frontierei vamale sînt obligați:

1. să se oprească în locurile de control vamal, să intre şi să părăsească locul de control vamal doar cu autorizarea funcţionarului vamal;
2. să prezinte la cererea funcționarului vamal bunurile transportate;
3. să prezinte funcționarului vamal documentele justificative şi informaţiile suplimentare necesare vămuirii bunurilor;
4. să achite datoria vamală, în cazurile prevăzute de legislaţie;
5. să efectueze alte cerinţe legale ale Serviciului Vamal.

**12.** Călătorii care, la trecerea frontierei vamale, au în bagaj bunuri depun declaraţie vamală odată cu prezentarea bunurilor. Declararea bunurilor poate fi efectuată:

1) În scris, în baza formularului declarației vamale a călătorului;

2) verbal;

3) prin acțiune la postul vamal:

3.1) trecerea prin culoarul verde sau „nimic de declarat" în posturile vamale în care funcționează sistemul cu două culoare de control;

3.2) trecerea printr-un post vamal care nu folosește sistemul cu două culoare fără a face o declarație vamală din propria inițiativă;

3.3.) simpla acţiune prin care mărfurile trec frontiera de stat în oricare dintre următoarele situaţii

**13.**La declararea bunurilor, suplimentar declarației vamale, călătorii prezintă următoarele documente justificative, reieşind din particularităţile bunurilor, livrării şi regimului vamal solicitat:

1. actele de identitate (paşaportul sau buletinul de identitate) ale persoanei care declară bunurilor la Serviciul vamal – se prezintă în toate cazurile;
2. documentul ce confirmă dreptul de proprietate sau folosinţă asupra bunurilor (contractul, sau factura comercială, sau documentul de plată) – se prezintă în toate cazurile;
3. procura eliberată persoanei care declară bunurilor la Serviciul vamal din numele persoanei fizice care deţine dreptul de proprietate sau folosinţă asupra bunurilor respective – se prezintă în cazul reprezentării persoanei fizice;
4. autorizaţii, permise – se prezintă pentru bunurile asupra cărora se aplică măsurile de politică economică sau reguli speciale de introducere/scoatere în/din Republica Moldova (de ex., animale, bunuri culturale mobile, arme);
5. documentele de expertiză eliberate de organele abilitate, ce confirmă faptul că bunurile declarate nu fac obiectul unor prohibiţii stabilite de legislaţia în vigoare (de ex. pentru bunurile culturale mobile);
6. biletul de călătorie – se prezintă în cazul transportării bunurilor şi călătorului în acelaşi mijloc de transport public, de uz comercial;
7. permisul de şedere – se prezintă de către călători cetăţeni străini în cazul importului sau admiterii temporare de bunuri cu aplicarea facilităţilor stabilite de legislaţia în vigoare;
8. paşaportul tehnic al mijlocului de transport – se prezintă în cazurile cînd mijlocul de transport este obiectul declarării sau când acesta este utilizat la transportarea bunurilor supuse declarării;
9. documentele de transport (documentele justificative ce însoţesc încărcătura şi conţin informaţia despre condiţiile şi caracterul transportării, precum şi trăsăturile caracteristice de bază ale mărfurilor transportate) – se prezintă în cazul beneficierii de serviciile de transport de mărfuri;
10. certificate, scrisori, confirmări eliberate de către dealerii autorizați ai producătorilor de mașini – în cazul necorespunderii datelor din documentele de înmatriculare cu cele din codul VIN sau în cazul prezentării documentelor de înmatriculare în copii, atunci când mijlocul de transport este obiectul declarării.

**14.** Documentele menţionate la lit. 2), 3), 4), 8) și 9) al pct. 13 urmează să fie traduse în limba de stat a Republicii Moldova şi legalizate în condiţiile legii, cu excepţia cazurilor cînd acestea sunt întocmite într-o limbă de circulație internațională acceptată și cunoscută de către funcționarul vamal.

**15.** La solicitarea funcționarului vamal, călătorul este obligat să prezinte și alte acte reieşind din particularităţile călătoriei și regimului vamal al bunurilor introduse.

**16.** La reintroducerea bunurilor pe teritoriul Republicii Moldova, statututul vamal de mărfuri autohtone este dovedit de către călători în conformitate cu art. 156 și 1571 din Cod.

II. DECLARAREA VERBALĂ

**17.** Călătorii au dreptul de a declara verbal următoarele bunuri:

1) mărfuri de natură necomercială conţinute în bagajele personale ale călătorului, care beneficiază de scutire de drepturi de import în temeiul art.224 din Cod sau ca mărfuri reintroduse;

2) mărfurile stabilite la pct. 277, pct.279 subpct.2) și subpct.9), pct.281 subpct.1) și subpct.2) din Regulament.

În cazul mărfurilor declarate verbal în temeiul pct.279 din Regulament călătorii vor completa documentul justificativ pentru o declarație vamală verbală, prevăzut în Anexa nr.28 din Regulament.

**18.** În cazul în care o declaraţie vamală este făcută verbal în conformitate cu pct.277, 278, 281 sau 282 din Regulament, pentru mărfurile care sunt supuse drepturilor de import, Serviciul Vamal eliberează Chitanța de percepere a drepturilor de import și export.

 **19.** Cazurile în care nu poate fi depusă o declarație vamală verbală sunt specificate la punctul 290 din Regulament.

**20.** Persoana care declară verbal mărfurile furnizează funcționarului vamal următoarele informații:

1) date personale de identificare;

2) denumirea țării de origine sau de destinație;

3) adresa exactă a reședinței permanente;

4) mijlocul de transport, după caz, și datele de identificare a acestuia (număr ruta trenului sau autobuzului, numărul de zbor cu avionul, număr auto, motocicletă sau alt număr de înmatriculare a vehiculului rutier etc.);

5) datele privind mărfurile declarate (mărfurile declarate trebuie descrise astfel încât să poată fi identificate fără ambiguitate la calcularea taxelor de plătit), cantitatea acestora (exprimată în unitatea de măsură relevantă), valoarea (în MDL);

6) alte date necesare formalizării regimului vamal ales de persoană.

**21.** Informațiile prevăzute la pct. 22 sunt furnizate:

1) de către persoana (declarant) care declară verbal funcționarului vamal, răspunzând la întrebările acestuia și prezentând documente care conțin informațiile necesare (document de identitate, certificat de înmatriculare a vehiculului, facturi, chitanțe etc.); sau

2) prin completarea unui document justificativ pentru o declarație vamală verbală de admitere temporară.

**22.** Declarația verbală se depune de către persoană adresându-se verbal unui funcționar vamal cu cererea de oficializare a regimului vamal sau reexport ales de persoana respectivă pentru mărfuri și furnizând toate informațiile și documentele necesare.

**23.** Declarația verbală depusă este acceptată atunci când mărfurile declarate și toate informațiile și documentele necesare pentru regimul vamal ales de persoana respectivă sau pentru reexport sunt prezentate în vamă.

**III. REGULI PRIVIND APLICAREA SISTEMULUI CU DOUĂ CULOARE DE CONTROL (VERDE ȘI ROȘU) PENTRU CONTROLUL VAMAL AL MĂRFURILOR TRANSPORTATE DE CĂLĂTORI ÎN MIJLOACELE DE TRANSPORT PERSONALE**

**24.** Regulile se aplică călătorilor care trec frontiera în mijloace de transport personale cu maximum 9 locuri (inclusiv șoferul), indiferent de cetățenia și rezidența permanentă a acestora.

**25.** La aplicarea sistemului cu două culoare de control (verde și roșu), călătorii pot alege unul dintre cele două culoare de control – verde sau roșu. Prin selectarea culoarului verde sau ,,nimic de declarat”, în conformitate cu pct. 287 alin. 1) din Regulament, călătorii declară că niciunul dintre ei nu transportă mărfuri care depășesc limitele de import stabilite, supuse drepturilor de import sau interdicțiilor sau restricțiilor la import. Călătorii care au selectat culoarul verde nu trebuie să-și declare mărfurile transportate prin alte mijloace și nu se efectuează nici-un control vamal suplimentar (cu excepția călătorilor care sunt supuși controlului vamal selectiv) În baza administrării riscurilor, bunurile selectate pe coridorul verde pot fi supuse tuturor formelor de control vamal permise de legislaţie.

**26.** Culoarul roșu trebuie selectat ori de câte ori un singur călător care traversează frontiera transportă mărfuri peste limitele de import stabilite, supuse drepturilor de import sau interdicțiilor sau restricțiilor la import, precum și în cazurile în care călătorul nu este sigur că transportă astfel de mărfuri. După selectarea culoarului roșu, călătorii trebuie să declare mărfurile transportate prin alte mijloace (mijloace electronice de prelucrare a datelor sau în scris). Bunurile selectate pe coridorul roşu sunt supuse controlului vamal în mod obligatoriu.

**27.** Controlul vamal al mijloacelor de transport personale și a mărfurilor transportate de călători care traversează frontiera în acestea se efectuează în prezența călătorilor. În timpul controlului vamal, călătorilor li se interzice urcarea, debarcarea sau transferul în alt mijloc de transport, precum și descărcarea sau încărcarea mărfurilor, fără acordul funcționarului vamal.

**28.** În cazul în care călătorii selectează culoarul verde dar transportă mărfuri a căror cantitate este mai mare decât normele de import stabilite și pentru care apar drepturi de import sau care fac obiectul interdicțiilor sau restricțiilor la import, sunt responsabili în conformitate cu procedura stabilită de legislația Republicii Moldova.

**29.** Trecerea printr-un post vamal în care sistemul cu două culoare nu se aplică, fără depunerea unei declarații vamale prin alte mijloace, echivalează cu alegerea culoarului verde.

**30.** Alegerea culoarului “roşu” de trecere înseamnă intenţia persoanei care trece bunuri peste frontiera vamală de a le declara în scris.

IV. DECLARAREA SCRISĂ

**31.** La cerinţa funcţionarului vamal sau la decizia călătorului, care trece bunuri peste frontiera vamală, acestea sînt declarate Serviciului vamal în scris. Declararea scrisă poate fi efectuată în baza declarației vamale a călătorului sau declarației valorilor valutare.

**32.** Declarația vamală scrisă este depusă de o persoană care a sosit la postul vamal desemnat sau în orice alt loc desemnat sau aprobat de Serviciul Vamal și prezintă mărfurile care urmează a fi declarate Serviciului Vamal și, după caz, documentele justificative la declarație.

**33.** Pentru ca o declaraţie vamală să fie acceptată trebuie să fie întrunite următoarelor cerinţe:

1) să fie întocmită în modul stabilit de Serviciul Vamal;

2) bunurile sau mărfurile trebuie să fie prezentate pentru control postului vamal respectiv.

3) concomitent cu depunerea declaraţiei vamale sînt prezentate documentele justificative necesare plasării bunurilor sub regimul vamal solicitat;

4) postul vamal trebuie să fie abilitat pentru efectuarea operaţiunii solicitate.

**34.** Acceptarea declaraţiei vamale se efectuează prin aplicarea ştampilei personale a funcţionarului vamal împuternicit.

**35.** Declarația vamală a călătorului se depune în cazurile stabilite de pct. 294 din Regulament, în condițiile Ordinului Serviciului Vamal nr.482-O/2023 cu privire la aprobarea declarației vamale a călătorului și a foii complementare, cerințelor pentru formularul declarației și instrucțiunea de completare, depunere a declarației vamale a călătorului, verificare și acordare a liberului de vamă.

**36.** Declararea valorilor valutare este efectuată în baza declarația valorilor valutare, în condițiile Ordinului Serviciului Vamal nr.516-O/2023 cu privire la aprobarea declarației valorilor valutare, cerințelor pentru formularul declarației și instrucțiunea de completare, depunere a declarației valorilor valutare, verificarea și acordare a liberului de vamă.

V. ALTE ACȚIUNI CONSIDERATE A FI O DECLARAȚIE VAMALĂ

 37. Bunurile sau mărfurile pot fi declarate prin acțiune în temeiul art.169 alin. (6) lit. b) din Cod în următoarele cazuri:

1) trecerea prin culoarul verde sau „nimic de declarat” într-un post vamal unde este în funcţiune sistemul cu două culoare de control;

2) trecerea printr-un post vamal care nu foloseşte sistemul cu două culoare;

3) simpla acţiune prin care mărfurile trec frontiera de stat în cazul în care mărfurile sunt considerate a fi declarate pentru export în conformitate cu pct.286 subpct.1) și subpct.2) din Regulament.

 VI. CALCULUL ŞI PLATA DREPTURILOR DE IMPORT

 **38.** În cazul în care persoanele fizice declară bunuri pentru trecerea cărora legislaţia în vigoare prevede apariția datoriei vamale, Serviciul vamal efectuează calculul şi verifică plata acestora.

**39.** La calcularea datoriilor vamale, funcționarul vamal responsabil perfectează Chitanța de percepere a drepturilor de import sau de export în Sistemul Informațional ,,ASYCUDA World” aprobată prin Ordinul directorului Serviciului Vamal nr. 545-O/2023 cu privire la aprobarea formularului Chitanței de percepere a drepturilor de import sau de export și încasează drepturile de import sau de export calculate conform Chitanței.

VII. PARTICULARITĂȚILE CONTROLULUI VAMAL ȘI DECLARĂRII

UNOR CATEGORII DE BUNURI

  *Secțiunea 1*

***Transportarea sicrielor cu corpurile sau osemintele persoanelor decedate peste frontiera vamală***

**40.** Transportarea sicrielor cu corpurile sau osemintele persoanelor decedate peste frontiera vamală se realizează în conformitate cu prevederile “Acordului cu privire la transferul corpurilor persoanelor decedate”, încheiat la Strasbourg la 26 octombrie 1973 şi ratificat de Republica Moldova prin Legea 1451/2002 (Monitorul Oficial al Republicii Moldova, 2002, nr.161, art.1258). Transportarea peste frontiera vamală a urnelor cu cenuşa corpurilor persoanelor decedate se va efectua în condiţii similare cu cele ale transportării sicrielor.

**41.** În cazul scoaterii din Republica Moldova a sicrielor cu corpurile sau osemintele persoanelor decedate este necesar de prezentat Serviciuliu Vamal:

1) permisul mortuar eliberat de către Ministerul Sănătăţii;

2) documentele justificative pentru transportare.

 **42.** În cazul introducerii în Republica Moldova a sicrielor cu corpurile sau osemintele persoanelor decedate este necesar de prezentat Serviciului Vamal:

1) permisul mortuar sau certificatul care confirmă decesul şi lipsa în sicrie (urne) a altor obiecte, eliberate de către autoritățile competente din țara decesului;

2) documentele justificative pentru transportare;

3) alte documente, după caz.

 **43.** Posturile vamale păstrează copia permiselor mortuare sau certificatelor de deces prezentate și completează în SI ,,FRONTIERA” datele cu privire la acestea.

 **44.** Corpurile persoanelor decedate trebuie să se afle în sicrie metalice ermetic închise, împachetate în cutii de lemn. Sicriele cu corpurile sau osemintele persoanelor decedate, a urnelor cu cenuşa persoanelor decedate trebuie să fie sigilate de instituţiile emitente ale actelor corespunzătoare.

 **45.** Sunt scutite de drepturi de import sicriele conţinând trupuri şi urne conţinând cenuşa persoanelor decedate, florile, coroanele funerare şi alte obiecte decorative obişnuite care le însoţesc, în conformitate cu art.276 lit.a) din Cod.

***Secțiunea 2***

***Transportarea peste frontiera vamală a animalelor vii, produselor în stare proaspătă, a plantelor şi materialului săditor***

 **46.** Introducerea în Republica Moldova și tranzitarea de către călători a mărfurilor de origine animală şi nonanimală, fără caracter comercial, care fac parte din bagajul călătorilor sau fac obiectul unor transporturi mici către persoane private este efectuată în condițiile stabilite de Anexa 5 din Regulamentul privind modul de trecere a frontierei de stat a mărfurilor supuse controlului de către Agenţia Naţională pentru Siguranţa Alimentelor, aprobat prin Hotărârea Guvernului nr.938/2018.

**47.** La introducerea/scoaterea sau tranzitul pe teritoriul Republicii Moldova a plantelor şi/sau animalelor din flora şi fauna sălbatică, a părţilor/derivatelor acestora sau produselor din ele se prezintă Acordul de mediu pentru import/export sau alt document, eliberat de către organele responsabile din statul importator/exportator, care confirmă legalitatea operaţiunii iar pentru speciile de plante sau animale, reglementate de Convenţia privind comerţul internaţional cu specii sălbatice de faună şi floră pe cale de dispariţie (CITES), Washington, 3 martie 1973, la care Republica Moldova este parte (Legea nr.1246-XIV/2000), se prezintă Permisul/Certificatul CITES, eliberat de către organul de gestiune CITES al statului exportator/importator.

**48.** Introducerea animalelor de companie pe teritoriul Republicii Moldova este efectuată în condițiile stabilite în Norma sanitar-veterinară privind circulația necomercială a animalelor de companie, aprobată prin Hotărârea Guvernului nr. 660/2022.

 **49.** Animalele de companie pot fi introduse în Republica Moldova prin posturile vamale unde sunt amplasate posturi de inspecție la frontieră a Agenției Naționale pentru Siguranța Alimentelor, prevăzute la pct.3 din Regulamentul privind modul de trecere a frontierei de stat a mărfurilor supuse controlului de către Agenţia Naţională pentru Siguranţa Alimentelor, aprobat prin Hotărârea Guvernului nr.938/2018.

***Secțiunea 3***

***Introducerea/scoaterea armelor de foc şi muniţiilor***

**50.** Introducerea/scoaterea armelor de foc şi muniţiilor aferente este reglementată de Legea nr.130/2012 privind regimul armelor și al munițiilor cu destinație civilă și Regulamentul cu privire la regimul armelor și al munițiilor cu destinație civilă, aprobat prin Hotărârea Guvernului nr.293/2014.

 **51.** Funcționarul vamal permite scoaterea armelor de pe teritoriul ţării și efectuează formalitățile necesare cetăţenilor Republicii Moldova care deţin în condiţiile legii arme letale şi neletale supuse autorizării și care urmează să se deplaseze în străinătate, după caz, la vînătoare sau la un concurs de tir, la prezentarea permisului de transport pentru scoaterea temporară din ţară a armelor/muniţiilor eliberat de catre organul de poliţie competent.

 **52.** La traversarea frontierei de stat a călătorilor care dețin asupra sa arme, funcționarul vamal face menţiunea respectivă în permisul de transportare a armelor şi/sau, după caz, în alt document de înregistrare pe suport electronic atît la ieşire, cît şi la intrarea în ţară.

 **53.** Cetăţenilor străini cu domiciliul sau cu reşedinţa în străinătate, care călătoresc temporar în Republica Moldova pentru a participa la concursuri de tir sau pentru a practica vînatul, li se permite introducerea în ţară a armelor letale şi muniţiilor aferente din categoria celor permise în circuitul civil dacă prezintă dovada deţinerii legale a armelor în statul de unde provine.

 **54.** Nu sunt supuse obligatoriu declarării în scris armele şi muniţiile ce pot fi introduse, purtate şi folosite pe teritoriul Republicii Moldova de către însoţitorii delegaţiilor străine la nivelul şefilor de stat sau de Guvern, ai altor demnitari străini care beneficiază de protecţie, în condiţiile art.30 alin.(1), (4) şi (5) din Legea nr.130/2012 privind regimul armelor şi al muniţiilor cu destinaţie civilă, dacă despre aceasta a fost notificat Serviciul Vamal de către Serviciul de Protecţie şi Pază de Stat şi s-a obţinut autorizarea acestuia.

***Secțiunea 4***

***Introducerea/scoaterea metalelor preţioase, pietrelor preţioase, articolelor din metale preţioase şi pietre preţioase***

**55.** Călătorii au dreptul de a introduce/scoate de pe teritoriul vamal, în bagajele personale, metale preţioase, pietre preţioase, articole din metale preţioase şi pietre preţioase indiferent de valoarea lor, cu declararea acestora Serviciului Vamal și achitarea taxelor aferente.

 **56.** În condițiile art.157 alin.(3) lit.c) din Cod, la reintroducerea bunurilor transportate de călători în bagaje, călătorul este obligat să dovedească statutul vamal al bunurilor reintroduse ca fiind cele scoase de pe teritoriul vamal.

 **57.** Controlul vamal al metalelor prețioase, pietrelor prețioase, articolelor din metale prețioase și pietre prețioase este efectuat cu respectarea pct.838 din Regulament.

***Secțiunea 5***

***Introducerea/scoaterea bunurilor culturale mobile***

**58.** Călătorii au dreptul de a introduce pe teritoriul Republicii Moldova bunuri culturale mobile cu condiţia prezentării Serviciului Vamal a documentelor privind provenienţa bunurilor şi costul acestora, precum și a actelor ce atestă calitatea de proprietar/administrator (sau reprezentant legal al acestuia).

**59.** În cazul în care solicitantul nu deţine documentele menționate, depune la Serviciul Vamal o declaraţie pe propria răspundere privind provenienţa bunurilor, costul bunurilor, calitatea sa de proprietar/administrator al bunurilor şi atestarea faptului că bunurile introduse nu sunt în litigiu, conform formularului prezentat în anexa nr.8 la Regulamentul privind circulația bunurilor culturale mobile, aprobat prin Hotărârea Guvernului nr. 470/2023.

**60.** Bunurile culturale mobile pot fi scoase de pe teritoriul vamal al Republicii Moldova de către călători doar în baza unui certificat de export, sau adeverinței de export, eliberate de Serviciul de evidență și circulație a bunurilor culturale mobile sau a declarației creatorului sau mandatarului acestuia în cazul scoaterii din țară a bunurilor culturale mobile producție contemporană de către autorii acestora.

**61.** La scoaterea de pe teritoriul Republicii Moldova a obiectelor culturale care nu prezintă bun cultural mobil, se aplică dispozițiile generale pentru exportul mărfurilor.

**62.** În cazul apariţiei suspiciunilor referitoare la bunul ce urmează a fi scos de pe teritoriul Republicii Moldova, precum că acesta prezintă un bun cultural mobil, dar călătorul nu dispune de actele prevăzute la pct.61, Serviciul Vamal va permite trecerea bunului menţionat cu condiţia prezentării actului confirmativ eliberat de Serviciul de evidență și circulație a bunurilor culturale mobile, prin care se va confirma faptul că obiectul respectiv nu prezintă bun cultural mobil.

***Secțiunea 6***

***Introducerea/scoaterea valorilor valutare***

**63.** Regulile de introducere și scoatere a valorilor valutare pe/de pe teritoriul Republicii Moldova de către persoane fizice sunt stabilite în Legea nr. 62/2008 privind reglementarea valutară.

**64.** Declararea valorilor valutare este efectuată cu respectarea pct.840 și pct.842 din Regulament.

***Secțiunea 7***

***Introducerea/scoaterea medicamentelor***

**65.** Călătorii care sosesc sau pleacă din Republica Moldova au dreptul de a transporta în bagajele personale medicamente care urmează să fie utilizate, din motive medicale, personal de către aceștia sau de către animalele care îi însoțesc pe parcursul călătoriei.

**66.** În cazul medicamentelor eliberate cu prescripție medicală (rețetă) este permisă transportarea acestora peste frontiera vamală în cantități care nu le depășesc pe cele indicate în prescripția medicală conform tratamentului prescris. Se prezintă Serviciului Vamal actele care justifică eliberarea medicamentelor pentru efectuarea tratamentului prescris pe perioada călătoriei (prescripția instituției medicale, alte acte care justifică eliberarea și traversarea medicamentelor peste frontiera vamală).

**67.** În cazul prescripției medicale (rețetei) eliberate în format electronic, se pune pe seama călătoruluilegalitatea transportării medicamentelor peste frontiera vamală.

**68.** Se interzice călătorilor introducerea sau scoaterea produselor medicamentoase pe/de pe teritoriul țării în scop comercial.

**69.** Se interzice călătorilor introducerea și scoaterea pe/de pe teritoriul țării a substanțelor stupefiante sau psihotrope, cu excepția cosumului individual în baza rețetei sau altor acte justificative eliberate de instituția medicală.

***Secțiunea 8***

***Restricții și prohibiții***

**70.** Se interzice călătorilor introducerea pe teritoriul țării a următoarelor bunuri:

1) anvelope din cauciuc uzate (poziţia tarifară 4012 20 000);

2) deşeuri, cu excepţia deşeurilor obţinute sau generate în urma activităţii rezidenţilor pe teritoriul zonelor libere;

3) bavuri şi resturi de cauciuc, nedurificat, chiar în pulbere sau granule (poziţia tarifară 4004 000 00);

4) părţi şi a accesorii uzate pentru autovehicule, componente ale sistemelor de frânare şi de direcţie, de la poziţiile tarifare stabilite de Serviciul Vamal;

5) mărfuri radioactive, precum şi agenţi de afecţiuni umane, animale şi vegetale, modificate genetic;

6) substanțe chimico-toxice și predecesorii acestora;

7) substanțe explozive și pirotehnice;

8) substanțe stupefiante sau psihotrope;

9) obiecte ale regnului vegetal și animal, părților acestora, care se află pe cale de dispariție;

10) alte mărfuri introducerea cărora este interzisă prin legi speciale.

 **71.** Mărfurile prohibite trebuie să fie scoase imediat de pe teritoriul vamal sau sunt supuse confiscării conform legislaţiei Republicii Moldova şi acordurilor internaţionale la care aceasta este parte.

 **72.** Scoaterea de pe teritoriul vamal a mărfurilor prohibite se efectuează pe cheltuiala persoanei care trece mărfurile peste frontiera vamală sau pe cheltuiala transportatorului. Dacă nu pot fi scoase imediat, mărfurile sunt păstrate în spaţii de depozitare temporară cel mult 3 zile.